ပေါ်လွင်စိန်

ဦးပေါ်လွင်စိန် (၁၉၅၈ ဖွား) သည် လက်ရှိ မြန်မာနိုင်ငံ အမျိုးသား လူ့အခွင့်အရေးကော်မရှင် ၏  ဥက္ကဋ္ဌ ဖြစ်သည်။  သူသည် ယင်းမတိုင်ခင်က တပ်မတော်အရာရှိနှင့်သံအမတ်ကြီး အဖြစ် တာဝန်ထမ်းခဲ့သူဖြစ်သည်။ယင်းအပြင် သမ္မတဦးဝင်းမြင့် အစိုးရအဖွဲ့ လက်ထက် နိုင်ငံတော်သမ္မတရုံး၏ အကြံပေးပုဂ္ဂိုလ်တာဝန် အပြင် ယခင်လူ့အခွင့်အရေးကော်မရှင်ဟောင်း တွင်လည်း အဖွဲ့ဝင် ဖြစ်ခဲ့သည်။

 ဝန်ထမ်းဘဝ 
သူသည် ရန်ကုန်တက္ကသိုလ် မှနေ၍ ၁၉၇၈ ခုနှစ် တွင် ဥပဒေဘွဲ့ ရရှိသည်။ ယင်းနောက် OTS အမှတ်စဉ်(၅၈)ကို တက်ရောက်ပြီး တပ်မတော် စစ်ဥပဒေချုပ် ရုံးတွင် တာဝန်ထမ်းသည်။ ဒုလက်ထောက်စစ်ဥပဒေချုပ် အဖြစ် နောက်ဆုံးစစ်မှုထမ်းကာ နိုင်ငံခြားရေးဝန်ကြီးဌာန သို့ ပြောင်းရွှေ့သည်။သူသည် ဖိလစ်ပိုင်၊အမေရိကန် နှင့် ရုရှား နိုင်ငံဆိုင်ရာ မြန်မာသံရုံး များတွင် သံတမန်တာဝန် များ ထမ်းဆောင်ခဲ့သည်။  ၂၀၀၇ ခုနှစ် အရောက် တွင် နိုင်ငံတော်အေးချမ်းသာယာရေးနှင့်ဖွံ့ဖြိုးရေးကောင်စီ က သူ့အား နိုင်ငံခြားရေးဝန်ကြီးဌာန လေ့ကျင့်ရေး၊သုတေသနနှင့်နိုင်ငံခြားဘာသာစကားဌာန ၏ ညွှန်ကြားရေးမှူးချုပ် အဖြစ် အစမ်းခန့်ကာ ၂၀၀၈ ခုနှစ် အောက်တိုဘာ ၃၀ ရက်တွင် အတည်ခန့်သည်။

 သံအမတ်ကြီးဘဝ 
သမ္မတဦးသိန်းစိန် လက်ထက် ၂၀၁၀ ပြည့်နှစ် ဩဂုတ်လ ၂၆ ရက် နေ့တွင် ဩစတြေးလျနိုင်ငံ ဆိုင်ရာ မြန်မာသံအမတ်ကြီး အဖြစ် တာဝန်ထမ်းသည်။ ၂၀၁၂ ခုနှစ် စက်တင်ဘာလ ၁၆ ရက် တွင် ဘယ်လ်ဂျီယံနိုင်ငံ ဆိုင်ရာ မြန်မာသံအမတ်ကြီး အဖြစ်လည်းကောင်း စသည်ဖြင့် ပူးတွဲယူသည်။ ထို့နောက် ၂၀၁၃ ခုနှစ်တွင်   ဥရောပသမဂ္ဂဆိုင်ရာ ပြည်ထောင်စုသမ္မတမြန်မာနိုင်ငံတော် မစ်ရှင်အဖွဲ့ အကြီးအကဲ ဖြစ်လာသည်။   ၂၀၁၈ခုနှစ် ဇူလိုင်လ တွင် သံအမတ်ကြီး အဖြစ်မှ အငြိမ်းစားယူသည်။

 သမ္မတရုံးအကြံပေးပုဂ္ဂိုလ် 
သူသည် ၂၀၁၉ ခုနှစ် မေလ ၈ရက်နေ့တွင်  နိုင်ငံတော်သမ္မတရုံး၏ အကြံပေးပုဂ္ဂိုလ်အဖြစ် ခန့်အပ်တာဝန်ပေးခြင်းခံရသည်။   အမျိုးသားပြန်လည်သင့်မြတ်ရေးနှင့် ငြိမ်းချမ်းရေး ဗဟိုဌာန (NRPC) ၏ ငြိမ်းချမ်းရေးလုပ်ငန်းစဉ်များအတွက် ဥပဒေရေးရာကိစ္စရပ်များအား အကြံပြုတင်ပြရပြီး  သမ္မတရုံးဝန်ကြီးဌာန ပြည်ထောင်စုဝန်ကြီးထံသို့ တိုက်ရိုက် အစီရင်ခံရသည်။ 

 လူ့အခွင့်အရေးကော်မရှင် 
၂၀၂၀ ပြည့်နှစ် ဇန်နဝါရီ ၁၄ ရက် တွင် မြန်မာနိုင်ငံအမျိုးသားလူ့အခွင့်အရေးကော်မရှင် အဖွဲ့ဝင် အဖြစ် နိုင်ငံတော်သမ္မတဦးဝင်းမြင့်က ၎င်းအား တာဝန်ပေးသည်။ ထိုတာဝန်ကို စစ်အာဏာသိမ်းပြီးသည့် နောက်ပိုင်းအချိန်အထိ ဆက်လက်တာဝန်ထမ်းဆောင်ရပြီး နိုင်ငံတော်စီမံအုပ်ချုပ်ရေးကောင်စီ က ၂၀၂၃ ခုနှစ် ဩဂုတ်လ ၃ရက်နေ့တွင်  မြန်မာနိုင်ငံအမျိုးသားလူ့အခွင့်အရေးကော်မရှင် ဥက္ကဋ္ဌ အဖြစ် ခန့်အပ်သည်။  သူသည်  မြန်မာနိုင်ငံအမျိုးသားလူ့အခွင့်အရေးကော်မရှင် ၏ တတိယမြောက်ဥက္ကဋ္ဌ ဖြစ်သည်။

 မိသားစုဘဝ 
သူသည် အိမ်ထောင်သည်တစ်ဦး ဖြစ်ပြီး သမီး တစ်ဦး ရှိသည်။

 ဂုဏ်ပြုမှုများ 

နိုင်ငံတော်စီမံအုပ်ချုပ်ရေးကောင်စီ က ၎င်းအား ၂၀၂၂ ခုနှစ် နိုဝင်ဘာ ၁၇ ရက် တွင် ဝဏ္ဏကျော်ထင်ဘွဲ့ အပ်နှင်းသည်။

 ကိုးကား 

Category: မြန်မာနိုင်ငံ၏ ပြည်ထောင်စုအဆင့် ရုံး၊ အဖွဲ့အစည်းများ၏ အကြီးအကဲများ 
ကဏ္ဍ:မြန်မာ စစ်ဖက်ဆိုင်ရာ လူပုဂ္ဂိုလ်များ
ကဏ္ဍ:မြန်မာ သံအမတ်ကြီးများ